## Carlos Mazón: “Reforcem l’aliança entre la Generalitat i la indústria audiovisual valenciana i, per a fer-ho, destinarem 1,5 milions d’euros per a dinamitzar el sector”

*** El president subscriu un acord amb la CVMC per a contribuir a millorar la competitivitat de xicotetes i mitjanes empreses audiovisuals
* Les ajudes es destinaran a la producció de continguts de ficció i entreteniment amb segell valencià
* La producció audiovisual valenciana comptarà l’any que ve amb prop de 10,2 milions d’euros per a continuar creixent, innovant i creant
* Avança que el Consell estudiarà una millora de les deduccions fiscals existents per al rodatge de pel·lícules en la Comunitat**

**València.**

El president de la Generalitat, Carlos Mazón, ha firmat un acord amb la Corporació Valenciana de Mitjans de Comunicació (CVMC) per import d’1,5 milions d’euros, per a contribuir a dinamitzar el sector de l’audiovisual generador de riquesa, ocupació i promocionar la Comunitat Valenciana en l’exterior.

Carlos Mazón ha ressaltat el compromís del Consell amb el sector audiovisual valencià “clau en la generació de valor estratègic, talent i de marca Comunitat Valenciana”. I ha destacat que amb este acord “contribuïm a dotar de les ferramentes necessàries a xicotetes i mitjanes empreses perquè puguen continuar creixent, innovant i creant amb segell valencià”.

El president ha indicat que “la Comunitat Valenciana constituïx per si mateixa un gran plató de cine, ja que disposa de localitzacions úniques i d’una gran infraestructura per a la producció audiovisual, com són els estudis de cinema de Ciutat de la Llum, considerats uns dels millors d’Europa i compta també amb uns grans professionals artístics i tècnics del sector”.

“En la Comunitat escoltem a tots -ha afegit-, grans o xicotetes produccions cinematogràfiques, associacions de productors, clústers i plataformes d’empresaris locals que conformen un ecosistema audiovisual de referència i que, amb molt, molt i molt d’esforç i imaginació tiren avant projectes i idees”.

A més, Carlos Mazón ha avançat que el Consell estudiarà una millora de les deduccions fiscals existents per al rodatge de pel·lícules en la Comunitat “perquè volem fer de la nostra terra un territori més atractiu per a l’arribada de produccions, i això implica facilitar el treball i elevar este tipus d’incentius”.

**Acord per a reforçar la col·laboració**

Amb este acord amb la CVMC, la Generalitat transferirà a la televisió autonòmica 1,5 milions d’euros per a la contractació de formats i continguts audiovisuals per a televisió, ràdio o mitjans digitals, que compten amb elements originals i innovadors i que desenrotllen projectes de ficció i entreteniment.

Així mateix, s’inclouen les retransmissions de festes populars en directe, gràcies a la col·laboració de les televisions locals i comarcals que també es veuran beneficiades d’este acord, a més de la compra de drets d’antena de llargmetratges i minisèries de producció valenciana.

Este acord complementa les ajudes de l’Institut Valencià de Cultura (IVC) que arriben als 8.700.000 euros i que es publicaran en setembre. En total, la producció audiovisual valenciana comptarà l’any que ve amb 10,2 milions d’euros.

En este sentit, el president ha ressaltat que “esta indústria multiplica per 3 cada euro invertit en el seu ecosistema, ja que quan una productora s’instal·la en qualsevol localitat, genera al seu voltant un impuls econòmic en altres sectors amb empreses auxiliars, hostaleria, turisme, indústria, innovació i sostenibilitat”.

A més, ha assenyalat que “les produccions garantixen a les empreses continuar creixent i enfortint les seues estructures, la qual cosa permet iniciar o mantindre acords de col·laboració i coproducció amb altres productores i inversors per a exportar els nostres productes o amb altres cadenes per a fer viables projectes de més envergadura i visibilitat”.

El president ha firmat l’acord amb el president del Consell Rector de la Corporació Valenciana de Mitjans de Comunicació (CVMC), Miquel Francés, davant la presència de representants de productores, associacions, professions del sector, entitats i organismes vinculats amb l’audiovisual valencià.

Fecha: 31/07/2024